་ལྡོག་དང་དེ་དང་གཅིག་ཀུན་རྫོབ་བདེན་པ་ཡིན་ཀྱང་། དེ་མངོན་སུམ་དུ་རྟོགས་པའི་བློ་ཡིན་ན་དོན་དམ་རྟོགས་པའི་བློ་ཡིན་དགོས་པ་བཞིན་ནོ། །དེ་ལྟར་དོན་དམ་པའི་ཚད་མའི་མཚན་ཉིད་དང་མཚན་གཞི་ངོས་བཟུང་བ་དེ་ཡང་དེ་འཛིན་གྱི་སྤྲོས་པ་དཔྱོད་པའི་རིགས་པ་དབང་བཙན་པར་བྱས་པ་ཡིན་གྱི། བདེན་མེད་ཀྱི་སྤྲོས་པ་ཡང་འགོག་པའི་རིགས་པ་དབང་བཙན་པར་བྱས་པ་དེའི་ཚེ་ནི། དེའི་མཚན་ཉིད་དང་མཚན་གཞི་ངོས་བཟུང་བར་མི་ནུས་སོ། །གཞན་དག་ཐ་སྙད་པའི་ཚད་མར་སོང་བའི་ཡུལ་ཀུན་རྫོབ་ཀྱི་བདེན་པ་ཁོ་ན་ལ་འཆད་པ་ནི་ཐ་སྙད་ཀྱི་ལུགས་རིགས་པས་དཔྱད་ནས་འཇོག་པ་དངོས་སྨྲ་བ་དག་གི་ལུགས་ཡིན་གྱི་དབུ་མ་པ་དག་གིས་ལུགས་མ་ཡིན་ནོ། །མདོར་ན་སྤྲོས་བྲལ་གཏན་ལ་འབེབས་བྱེད་ཀྱི་ལུང་རིགས་རྣམ་དག་ལ་བརྟེན་པའི་ཐོས་བསམ་གྱི་བློ་དང་། སྒོམ་བྱུང་གི་བློ་ནི་ཐ་སྙད་པའི་ཚད་མའི་མཚན་གཞིར་འཇོག་ལ། འཇིག་རྟེན་ལས་འདས་པའི་སྒོམ་བྱུང་གི་ཡེ་ཤེས་ཇི་སྙེད་པ་མཐའ་དག་ནི། དོན་དམ་པའི་ཚད་མའི་མཚན་གཞིར་རྣམ་པར་བཞག་གོ །ཞེས་བྱ་བ་འདིས་ནི་སློབ་དཔོན་ཟླ་བའི་ཞབས་ཀྱིས་བཞེད་པའི་ཚད་མའི་རྣམ་གཞག་ལེགས་པར་གྲུབ་པ་ཡིན་ནོ།། །།སླར་ཡང་དཔལ་ལྡན་ཟླ་བ་ཡི། །ཞབས་ཟུང་གུས་པས་མཆོད་བྱ་སྟེ། །སྤྲོས་པ་མ་ལུས་འགོག་པའི་ཚུལ། །ཇི་ལྟར་ཡིན་པའི་འདིར་བརྗོད་བྱ། །དེ་ལ་གནས་སྐབས་གཉིས་སུ་རིག་པར་བྱ་སྟེ། བདེན་གྲུབ་ཀྱི་སྤྲོས་པ་འགོག་པའི་གནས་སྐབས་དང་། བདེན་མེད་ཀྱི་སྤྲོས་པ་འགོག་པའི་གནས་སྐབས་སོ། །དང་པོ་ནི། ཀུན་ལ་ཐུན་མོང་དུ་གྲགས་པ་དེ་ཉིད་ཡིན་ལ། གཉིས་པ་ནི། ཆོས་ཅན་མྱུ་གུ་ཚད་གྲུབ་དུ་ཁས་བླངས་ནས་དེ་ཉིད་བདེན་པས་སྟོང་བ་ཡིན་ནོ་ཞེ་ན། མྱུ་གུ་ཆོས་ཅན། བདེན་པས་སྟོང་པ་ཡང་མ་ཡིན་ཏེ། དགག་བྱ་གང་དགག་པས་བདེན་སྟོང་དུ་འཇོག་པའི་དགག་བྱ་བདེན་གྲུབ་རིགས་པས་ཁེགས་པའི་ཕྱིར། དཔེར་ན་མོ་གཤམ་གྱི་བུ་མེད་ན་དེ་ཤི་བ་མི་སྲིད་པ་བཞིན། འདིའི་ཆོས་ཅན་དང་ཁྱབ་པ་ནི་རྒོལ་བ་སྐབས་སུ་བབ་པ་དེ་ཉིད་ལ་གྲགས་པས་གྲུབ་པ་ཡིན་གྱི། རང་གི་ཁས་ལེན་པ་ནི་མ་ཡིན་ཏེ། སྤྲོས་པ་ཐམས་ཅད་འགོག་པའི་ཕྱིར་རོ། །འོ་ན་མྱུ་གུ་བདེན་མེད་མ་ཡིན་པ་ཡིན་ནམ་ཞེ་ན། དེ་ཆོས་ཅན། དེ་ཡང་མ་ཡིན་ཏེ། དགག་བྱ་གང་བཀག་པས་དེ་མ་ཡིན་དུ་འཇོག་པའི་དགག་བྱ་བདེན་མེད་རིགས་པས་ཁེགས་པའི་ཕྱིར། ཁྱབ་པ་ནི་རྒོལ་བ་ཕ་རོལ་པོའི་བློ་ངོར་གྲགས་པས་གྲུབ་པ་ཡིན་ཏེ། རིང་པོ་མེད་ན་ཐུང་ངུ་མི་འབྱུང་བ་དང་། གཡས་པ་མེད་ན་གཡོན་པ་མི་འབྱུང་བར་རྒོལ་བ་དེ་ཉིད་ཀྱི་བློ་ངོར་གྲུབ་པ་བཞིན་ནོ། །འོ་ན་མྱུ་གུ་ཆོས་ཅན། བདེན་པར་མེད་པ་ཡིན་པར་ཐལ། བདེན་པར་མེད་པའི་ཕྱིར་ཞེ་ན་དེ་ཡང་མཚུངས་པ་མ་ཡིན་ཏེ། བདེན་པར་མེད་དོ་ཞེས་བརྗོད་པའི་ཚེ་བདེན་ཡོད་བཀག་པ་ཡིན་གྱི་གཅིག་ཤོས་མི་སྒྲུབ། དེ་མེད་པ་ཡིན་ནོ་ཞེས་བརྗོད་པའི་ཚེ་ནི། བདེན་མེད་སྒྲུབ་པར་སོང་བའི་ཕྱིར། དེ་ལས་གཞན་དུ་ན་བོང་བུའི་རྭ་ཆོས་ཅན། མ་རིག་པ་དང་མི་དགེ་བ་ཡིན་པར་ཐལ། མ་རིག་པའི་ཕྱིར་དང་མི་དགེ་བའི་ཕྱིར། མ་གྲུབ་ན། རིག་པ་ཡིན་པ་དང་དགེ་བ་ཡིན་པར་ཐལ་ལོ། །ཞེས་པའི་ཉེས་པ་ཁྱེད་ལ་འཇུག་གོ །ཡང་འདི་སྙམ་དུ། མྱུ་གུ་ཆོས་ཅན། སྤྲོས་པ་ཐམས་ཅད་དང་བྲལ་བ་ཡིན་པར་ཐལ། སྤྲོས་པ་ཐམས་ཅད་དང་བྲལ་བའི་ཕྱིར། རྟགས་བསལ་དངོས་འགལ་ཁྱབ་པ་ནི་ཚད་མས་གྲུབ་སྟེ་རྟགས་ཆོས་ཐ་མི་དད་པའི་ཕྱིར་ཞེས་ཟེར་བ་དག་སྣང་ངོ་། །དེ་ཡང་དངོས་པོར་སྨྲ་བ་ཁྱོད་ཀྱིས་མ་གོ་བ་ཡིན་ཏེ། རྟགས་བསལ་ལ་ལན་མི་འདེབས་མོད། བཏབ་ཀྱང་དངོས་འགལ་དུ་སོང་བ་མ་ཡིན་ཏེ། སྤྲོས་པ་དང་བྲལ་ལོ་ཞེས་བརྗོད་པའི་ཚེ་སྤྲོས་པ་བཀག་པ་ཡིན་གྱི་སྤྲོས་བྲལ་དུ་ཁས་མ་བླངས་པའི་ཕྱིར་དང་། སྤྲོས་པ་དང་བྲལ་བ་ལ་རྟགས་མ་གྲུབ་ཀྱི་ལན་བཏབ་པའི་ཚེ། སྤྲོས་པ་དང་བྲལ་བ་བཀག་པ་ཡིན་གྱི་མ་བྲལ་བར་ཁས་བླངས་པ་མ་ཡིན་པའི་ཕྱིར། དངོས་པོར་སྨྲ་བའི་སྐབས་སུའང་། སྒྲ་བྱས་པ་ཡིན་པའི་ཕྱིར་ལ་རྟགས་མ་གྲུབ་ཀྱི་ལེན་བཏབ་པས། སྒྲ་མ་བྱས་པར་ཁས་ལེན་པའི་ངེས་པ་ཡོད་པ་མིན་ཏེ། ཐེ་ཚོམ་ཟ་བའི་སྒོས་རྟགས་མ་གྲུབ་པ་ནི་གཞུང་གི་སྐབས་དེ་ཉིད་དུ་གསལ་བའི་ཕྱིར་རོ། །ཡང་སྤྲོས་པ་དང་བྲལ་ན་སྤྲོས་བྲལ་ཡིན་པས་ཁྱབ་པ་ཆོས་ཅན། ཚད་མས་གྲུབ་པ་མིན་ཏེ། ཡོད་པ་མ་ཡིན་པའི་ཕྱིར། དེའི་ཡང་ཆོས་ཅན་དང་ཁྱབ་པ་ནི་ཁོ་བོ་ཅག་ཁས་མི་ལེན་གྱི་ཁྱོད་ཀྱི་བློ་ངོར་གྲུབ་པ་ཡིན་ནོ། །རྟགས་མ་གྲུབ་ན་ཁྱབ་པ་དེ་ཆོས་ཅན། སྤྲོས་པ་དང་བཅས་པར་ཐལ། ཡོད་པའི་ཕྱིར། ཁྱབ་པ་ཁྱོད་ཀྱི་བློ་ངོར་གྲུབ་པ་ཡིན་ཏེ། ཡོད་ན་སྒྲ་དང་རྟོག་པའི་ཡུལ་དུ་རུང་བས་ཁྱབ། དེ་གཉིས་ནི། སྤྲོས་པ་ལས་མ་འདས་པའི་ཕྱིར་དེ་ཡང་ཁྱོད་ཀྱི་བློ་ངོར་གྲུབ་པ་ཡིན་ནོ། །ཡང་གལ་ཏེ་མྱུ་གུ་བདེན་པས་སྟོང་པ་མ་ཡིན་ན་བདེན་གྲུབ་དུ་འགྱུར་རོ། །གལ་ཏེ་མི་འགྱུར་ན་མྱུ་གུ་དེ་སྤྲོས་པའི་མཐའ་ཐམས་ཅད་དང་བྲལ་བ་མ་ཡིན་ན། དེ་དང་མ་བྲལ་བར་ཁས་ལེན་མི་དགོས་པར་འགྱུར་རོ་ཞེ་ན། དེ་ཡང་དགོས་པ་མ་ཡིན་ཏེ། དེ་སྤྲོས་པ་ཐམས་ཅད་དང་བྲལ་བ་མ་ཡིན་ནོ་ཞེས་བརྗོད་པའི་ཚེ་སྤྲོས་པ་ཐམས་ཅད་དང་བྲལ་བ་བཀག་པ་ཡིན་གྱི་མ་བྲལ་བ་ཁས་ལེན་པ་མ་ཡིན་པའི་ཕྱིར་ཏེ། དངོས་ཀྱི་འགལ་ཟླ་བཀག་པ་ན་དེའི་དངོས་ཀྱི་ལོག་ཕྱོགས་ཁས་ལེན་དགོས་སོ་ཞེས་ཟེར་བ་དེ་ནི་དངོས་པོར་སྨྲ་བའི་རྟོག་གེ་པ་དག་གིས་ལུགས་ཡིན་གྱི་ལུགས་འདི་ལ་ཡོད་པ་མ་ཡིན་པའི་ཕྱིར་རོ། །ཡང་འདི་སྙམ་དུ། མྱུ་གུ་ཆོས་ཅན། ཡོད་པར་ཐལ། མེད་པ་མ་ཡིན་པའི་ཕྱིར་ཞེས་རྒོལ་བ་ལ་དབུ་མ་པས་ཁྱབ་པ་མེད་ཅེས་ལན་བཏབ་པའི་ཚེ་དེ་འདྲའི་ཁྱབ་པ་དེ་ཆོས་ཅན་མེད་པ་མ་ཡིན་པར་ཐལ། ཡོད་མེད་ལ་སོགས་པའི་མཐའ་ཐམས་ཅད་དང་བྲལ་བའི་ཕྱིར། ཞེས་པ་ལ་ལན་ཇི་ལྟར་འདེབས་ཞེ་ན། དེ་ལ་ནི་འདོད་ལན་བཏབ་པས་ཆོག་པ་ཡིན་ཏེ། དེ་འདྲའི་ཁྱབ་པ་མེད་དོ་ཞེས་བརྗོད་པའི་ཚེ། དེ་འདྲའི་ཁྱབ་པ་ཡོད་པ་བཀག་པ་ཡིན་གྱི། མེད་པ་ཡིན་པར་ཁས་མ་བླངས་པའི་ཕྱིར། ཇི་སྐད་བཤད་པ་དེ་ལྟར་མྱུ་གུ་སྤྲོས་པ་དང་བྲལ་བར་ཐལ་བ་ལ་འདོད་ལན་འདེབས་པ་དང་། སྤྲོས་བྲལ་ཡིན་པའི་ཕྱིར་ལ་རྟགས་མ་གྲུབ་གྱི་ལན་འདེབས་པ་དང་། བདེན་སྟོང་དུ་ཐལ་བ་ལ་འདོད་ལན་འདེབས་པ་དང་། བདེན་སྟོང་ཡིན་པའི་ཕྱིར་ལ་རྟགས་མ་གྲུབ་ཀྱི་ལན་འདེབས་པ་འདི་ནི་ཅུང་ཟད་ཞིབ་མོའི་རྣམ་གཞག་ཡིན་ལ། དེ་ལས་ཀྱང་ཤིན་ཏུ་ཞིབ་པར་བཤད་ན། མྱུ་གུ་ཆོས་ཅན་དུ་བཟུང་ནས་བདེན་པས་སྟོང་པའི་ཕྱིར་ཞེས་དང་། སྤྲོས་པ་དང་བྲལ་བའི་ཕྱིར་ཞེས་དང་། མ་བྲལ་བའི་ཕྱིར་ཞེས་པ་ཐམས་ཅད་ལ་རྟགས་མ་གྲུབ་ཀྱི་ལན་བཏབ་པས་ཆོག་པ་ཡིན་ཏེ། སྤྲོས་པ་དང་བྲལ་བ་བཀག་པ་ཙམ་གྱིས་དེ་དང་མ་བྲལ་བར་ཁས་ལེན་མི་དགོས་པའི་ཕྱིར་དང་། བདེན་སྟོང་བཀག་པ་ཙམ་གྱིས་བདེན་པས་མི་སྟོང་པར་ཁས་ལེན་མི་དགོས་པའི་ཕྱིར། དེ་ལ་རྟགས་མ་གྲུབ་ཀྱིས་ལན་བཏབ་པའི་ཚེ་དངོས་འགལ་དུ་འགྲོ་བ་མིན་ཏེ། དངོས་འགལ་ནི་ཁས་བླངས་པ་ལས་འབྱུང་གི་ཁོ་བོ་ཅག་ནི་དོན་གང་ལ་རྟགས་མ་གྲུབ་ཀྱི་ལན་བཏབ་ཀྱང་ཕྱོགས་གཞན་དེ་བཀག་པ་ཡིན་གྱི་དེའི་འགལ་ཟླ་ཁས་བླངས་པ་མེད་པའི་ཕྱིར། དཔེར་ན་ཡོད་པའི་ཕྱིར་ལ་རྟགས་མ་གྲུབ་ཀྱི་ལན་བཏབ་པ་ན་ཡོད་པ་ཙམ་བཀག་གི་ཡོད་པ་མ་ཡིན་པར་ཁས་མ་བླངས། ཡོད་པ་མ་ཡིན་པ་ལ་རྟགས་མ་གྲུབ་ཀྱི་ལན་བཏབ་པའི་ཚེ། ཡོད་པ་མ་ཡིན་པ་ཙམ་བཀག་ཀྱང་། ཡོད་པར་ཁས་མི་ལེན་པའི་ཕྱིར། འོ་ན་རྟགས་དེ་གཉིས་ལ་རྟགས་མ་གྲུབ་ཀྱི་ལན་འདེབས་པ་ཡང་མི་རིགས་པར་ཐལ། དེའི་རྟགས་མ་གྲུབ་པ་མ་ཡིན་པའི་ཕྱིར་སྙམ་ན། དེ་ཡང་འདོད་པ་ཡིན་ཏེ། དེ་དང་དེ་ལ་རྟགས་མ་གྲུབ་ཀྱི་ལན་བཏབ་པའི་ཚེ། དེ་དང་དེའི་རྟགས་གྲུབ་པ་བཀག་པ་ཡིན་གྱི་དེ་ལ་རྟགས་མ་གྲུབ་ཀྱི་ལན་འདེབས་རིགས་པ་དང་དེའི་རྟགས་མ་གྲུབ་པར་ཁས་བླངས་པ་མེད་པའི་ཕྱིར། འོ་ན་སྔ་མ་ལ་འདོད་ལན་འདེབས་པ་ཡང་མི་འཐད་པར་ཐལ། འདོད་ལན་བཏབ་པའི་ཚེ་ན་ཁས་བླངས་གཅིག་བྱུང་བའི་ཕྱིར་ཞེ་ན། དེ་ནི་ལན་འདེབས་པ་པོའི་བསམ་པ་ལ་ལྟོས་པ་ཡིན་ཏེ། ལན་འདེབས་པ་པོས་འཁོར་གསུམ་གང་ལ་ལན་བཏབ་ཀྱང་དོན་གང་ཡང་རུང་བ་གཅིག་ཁས་ལེན་པའི་བསམ་པ་ཡོད་ན་ནི། དོན་དེ་དང་དེ་ཁས་བླངས་པར་འགྱུར་ལ། བཟློག་ཕྱོགས་བཀག་ཙམ་མ་གཏོགས་དེའི་འགལ་ཟླ་ཁས་ལེན་པའི་བསམ་པ་མེད་ན་དེ་དང་དེ་ཁས་བླངས་པར་མི་འགྱུར་ཏེ། སྒྲ་རྣམས་ནི་བརྗོད་པར་འདོད་པའི་གཞན་དབང་ཅན་ཡིན་པར་ཁྱོད་རང་ལ་གྲགས་པའི་ཕྱིར། ཇི་སྐད་དུ། ཚིག་གསལ་ལས། སྒྲ་རྣམས་ནི་དབྱུག་པ་ཅན་དང་ཞགས་པ་ཅན་བཞིན་ནོ། །སྨྲ་བ་པོའི་རང་དབང་མེད་པར་བྱེད་པ་ཡང་མ་ཡིན་ནོ། །ཞེས་གསུངས་སོ། །འོན་མྱུ་གུ་མེད་པ་ཙམ་ཞིག་དགག་པར་འདོད་ནས་ཡོད་པར་ཐལ་བ་ལ་འདོད་ལན་བཏབ་ཀྱང་ཉེས་པ་མེད་པར་འགྱུར་རོ་ཞེ་ན། མཚུངས་པ་མ་ཡིན་ཏེ། ཐལ་ཆོས་སྒྲུབ་པ་དངོས་ཡིན་པ་ལ་འདོད་ལན་བཏབ་པའི་ཚེ་མེད་དགག་ཆོས་སུ་སོང་བ་མི་སྲིད་པའི་ཕྱིར་དང་། དགག་པ་གཞིར་བྱས་པ་ལ་མ་ཡིན་པར་དགག་པ་དང་མེད་པར་དགག་པ་གཉིས་སུ་དབྱེ་བ་རྒོལ་བའི་བསམ་ངོ་དང་། རྟོག་གེའི་ལུགས་ལ་གྲགས་པ་ཡིན་གྱི། སྒྲུབ་པ་ལ་གཉིས་སུ་འབྱེད་པ་དེ་དེ་དག་གང་གི་ཡང་ལུགས་མ་ཡིན་པའི་ཕྱིར་རོ། །དེ་ལྟར་ན་ལྟ་བས་སྤྲོས་པ་དཔྱོད་པའི་ཚེ་ཁས་ལེན་པ་གཅིག་ཀྱང་ཡོད་པ་མ་ཡིན་ཏེ། གལ་ཏེ་ཡོད་ན་དོན་དམ་དཔྱོད་བྱེད་ཀྱི་རིགས་པས་དཔྱད་བཟོད་པའི་ཆོས་གཅིག་ཡོད་པར་ཐལ་བའི་ཕྱིར་རོ། །འདི་ཧྭ་ཤང་གི་ལྟ་བ་དང་མཚུངས་པ་མ་ཡིན་ཏེ། དེ་ནི་རིགས་པས་དཔྱད་པ་ཡེ་མ་བྱས་པའི་ཚེ་ཡང་སྤྲོས་པའི་མཚན་མ་གང་ཡང་ཡོད་པ་མ་ཡིན་པར་ཁས་བླངས་པའི་ཕྱིར་རོ། །དེ་ལས་ཅིར་འགྱུར་ཞེ་ན། དེ་ལྟ་ན་ཐ་སྙད་ཀྱི་བདེན་པ་ལས་ཉམས་པར་འགྱུར་ཏེ། དཔྱད་པ་མ་བྱས་པ་དེའི་ཚེ་ཐ་སྙད་ཀྱི་བདེན་པ་ངེས་པར་ཁས་ལེན་དགོས་པའི་ཕྱིར་རོ། །དེ་ལྟར་ན་སངས་རྒྱས་ཀྱི་སར་རིག་པ་དང་རྣམ་པར་རྟོག་པ་ཐམས་ཅད་སྤངས་པའི་ཕྱིར་རོ། །གཟུང་འཛིན་གཉིས་སུ་སྣང་བ་མེད་ཅིང་དེ་མེད་པས་ཐ་སྙད་ཀྱི་བདེན་པ་མེད་པ། དེ་མེད་པས་ཐ་སྙད་པའི་ཚད་མ་ཡང་ཡོད་པ་མ་ཡིན་ནོ། །དེའི་ཚེ་སངས་རྒྱས་ཀྱི་སའི་ཚད་མ་ནི་མངོན་སུམ་གྱི་ཚད་མ་ཁོ་ན་ཡིན་ལ། དེ་ཉིད་དོན་དམ་པའི་བདེན་པ་ཡང་ཡིན་ནོ། །མངོན་སུམ་དེ་ལ་རྗེས་ཀྱི་ཤེས་པས་ཐ་སྙད་འདོགས་པའི་ཚེ་རྣལ་འབྱོར་པའི་མངོན་སུམ་ཞེས་ཟེར་བར་མ་ཟད་ཀྱི། རང་རིག་པའི་མངོན་སུམ་ཞེས་ཀྱང་བྱ་སྟེ། སོ་སོ་རང་གི་རིག་པའི་ཡེ་ཤེས་ཀྱིས་ཉམས་སུ་མྱོང་བའི་ཆ་ཡིན་པའི་ཕྱིར་དང་། རང་གིས་རང་མ་རིག་པའི་ཤེས་པ་འགའ་ཡང་མི་སྲིད་པའི་ཕྱིར་རོ། །རང་རིག་བཀག་པ་དེ་ནི་ཤེས་པ་རང་བཞིན་གྱིས་གྲུབ་པར་འདོད་པའི་ཕྱོགས་ལ་རང་རིག་མི་འཐད་པར་བསྟན་པ་ཡིན་གྱི་དེ་དེར་མི་འདོད་པའི་ཕྱོགས་ལ་རང་རིག་ཁས་ལེན་པ་གཞུང་འགྲེལ་དུ་ཤིན་ཏུ་གསལ་བའི་ཕྱིར། གལ་ཏེ་སངས་རྒྱས་ཀྱི་སས་བསྡུས་པའི་ཀུན་རྫོབ་ཀྱི་བདེན་པ་མེད་ན་ལོངས་སྐུའི་མཚན་དང་དཔེ་བྱད་རྣམས་བྱང་སེམས་འཕགས་པ་ལ་གཟུང་འཛིན་གཉིས་སུ་སྣང་བ་ཅི་ཞེ་ན། དེ་ལ་ལོངས་སྐུ་ནི་གཉིས་ཏེ། དངོས་དང་། དེའི་གཟུགས་བརྙན་ནོ། །དང་པོ་ནི། དེ་ལ་དངོས་སུ་མི་སྣང་སྟེ། དེ་ནི་ཡེ་ཤེས་ཀྱི་སྐུ་ཁོ་ན་ཡིན་པའི་ཕྱིར། གཉིས་པ་དེ་ནི་བྱང་སེམས་ལ་སྣང་ཡང་ལོངས་སྐུ་དངོས་མ་ཡིན་ཏེ། སྣང་མཁན་རང་གི་སེམས་རྒྱུད་ཀྱིས་བསྡུས་པའི་ཕྱིར་ཏེ། མ་རིག་པའི་བག་ཆགས་ཀྱི་དབང་གིས་གཟུགས་སུ་སྣང་བ་ཙམ་ཡིན་གྱི། དོན་ལ་ཡེ་ཤེས་ཀྱི་སྐུར་གནས་པའི་ཕྱིར། དེ་ལྟར་བཤད་པ་ན་ལོངས་སྐུ་ལ་ཀུན་རྫོབ་པའི་སྐུ་ཡིན་མིན་གཉིས་སུ་ཕྱེ་བ་ཡིན་ནོ། །གང་དག་ཇི་སྙེད་པ་མཁྱེན་པའི་རྣམ་མཁྱེན་ཐ་སྙད་པའི་ཚད་མར་ཁས་ལེན་པ་དེ་དག་ནི་ལུགས་འདི་ལ་རུང་བ་མ་ཡིན་ཏེ། དེ་ལ་ཀུན་རྫོབ་བདེན་པའི་སྣང་བ་རང་སྣང་ལ་འཆར་བ་མི་སྲིད་ཅིང་། དེ་མེད་པར་ཡང་ཐ་སྙད་པའི་ཚད་མར་མི་རུང་བའི་ཕྱིར། འོ་ན་ཀུན་རྫོབ་པའི་བདེན་པ་ཆོས་ཅན། ཐ་སྙད་དུ་ཡང་ཡོད་པ་མ་ཡིན་པར་ཐལ། སངས་རྒྱས་ཀྱི་ཡེ་ཤེས་ཀྱི་རང་སྣང་ལ་མི་སྣང་བའི་ཕྱིར་ཞེ་ན། དེ་ལ་ནི། སྤྱི་མཚན་དང་ལྐོག་གྱུར་གྱིས་མ་ངེས་སོ། །དེ་ལས་གཞན་དུ་ན་སངས་རྒྱས་ཀྱི་ཡེ་ཤེས་ཆོས་ཅན། རྗེས་དཔག་དུ་ཐལ། རང་སྣང་ལ་སྤྱི་མཚན་གྱི་རྣམ་པ་ཤར་བའི་ཚད་མ་ཡིན་པའི་ཕྱིར་དང་། ལྐོག་དུ་གྱུར་པའི་ཡུལ་ཅན་གྱི་ཚད་མ་ཡིན་པའི་ཕྱིར། འཐད་པའི་ཕྱོགས་ནི། སངས་རྒྱས་ཀྱི་ཡེ་ཤེས་ལ་དོན་དམ་པའི་བདེན་པ་ཡང་སྣང་བ་མ་ཡིན་ཏེ། ཡེ་ཤེས་དེའི་རང་སྣང་ལ་ཤེས་བྱ་གང་གི་ཡང་སྣང་བ་མི་འཆར་བའི་ཕྱིར་དང་། ཡུལ་གྱི་སྣང་བ་ཅི་ཡང་མ་ཤར་བ་ལ་དོན་དམ་པ་མཁྱེན་པའི་མིང་བཏགས་པ་ཙམ་ཡིན་པའི་ཕྱིར། ཞེས་བྱ་བ་འདིས་ནི། ཟླ་བའི་ཞབས་ཀྱིས་བཞེད་པའི་ལྟ་བས་སྤྲོས་པ་དང་དཔྱོད་པའི་ཚུལ་ལེགས་པར་གྲུབ་པ་ཡིན་ནོ།། །།དེ་ནས་སྒྲིབ་གཉིས་ཀྱི་མཚན་ཉིད་དང་མཚན་གཞི་གནས་སྐབས་གང་དུ་སྤོང་བའི་ས་མཚམས་རྣམས་བརྗོད་པར་བྱ་སྟེ། ཉོན་མོངས་པའི་སྒྲིབ་པའི་མཚན་ཉིད་ནི། ཐར་པ་ཙམ་ཐོབ་པ་ལ་གཙོ་བོར་གེགས་བྱེད་གང་ཞིག་གཙོ་བོར་གང་ཟག་གི་བདག་མེད་རྟོགས་པའི་བར་ཆད་མེད་ལམ་གིས་གཞོམ་བྱར་གྱུར་པའོ། །མཚན་གཞི་ནི་སོ་སོ་སྐྱེ་བོས་རང་རྒྱུད་ཀྱི་ཕུང་པོ་ལ་བདེན་པར་འཛིན་པའི་མ་རིག་པ་དང་། དེ་ལས་བྱུང་བའི་ངར་འཛིན་དང་། དེ་དང་མཚུངས་པར་ལྡན་པའི་ཆགས་སོགས་ཉོན་མོངས་པ་རྣམས་དང་། ཕུང་པོ་ལ་བརྟེན་ནས་བཏགས་པའི་ང་ཙམ་ལ་བདེན་པར་འཛིན་པའི་བློ་མཚུངས་ལྡན་དང་བཅས་པ་རྣམས་སོ། །དེ་དག་གིས་ཀུན་ནས་བསླང་བའི་ལས་དང་། དེ་གཉིས་ཀྱི་རྣམ་སྨིན་དུ་གྱུར་པའི་སྡུག་བསྔལ་གྱི་ཕུང་པོ་རྣམས་ཀྱང་ཉོན་མོངས་པ་མ་ཡིན་ཀྱང་དེའི་སྒྲིབ་པར་བཞག་པ་ཡིན་ཏེ། གོང་གི་མཚན་ཉིད་དེ་ཚང་བའི་ཕྱིར། ཉོན་མོངས་པ་དེ་དག་གི་བག་ཆགས་ལ་ནི་གཉིས་ཏེ། ཉོན་མོངས་པའི་ས་བོན་དང་། དེས་བཞག་པའི་གནས་ངན་ལེན་ཉོན་མོངས་སྤངས་པའི་གང་ཟག་གི་རྒྱུད་ལའང་ཡོད་པའོ། །དང་པོ་ནི་ཉོན་མོངས་པའི་སྒྲིབ་པ་ཁོ་ན་ཡིན་ལ། གཉིས་པ་ནི་ཤེས་བྱའི་སྒྲིབ་པའོ། །བཤད་མ་ཐག་པའི་བདེན་འཛིན་གཉིས་ཉོན་སྒྲིབ་ཡིན་པའི་རྒྱུ་མཚན་ཅི་ཞེ་ན། སོ་སོ་སྐྱེ་བོའི་རྒྱུད་ཀྱི་གཉིས་ནི་ཉོན་མོངས་པའི་སྒྲིབ་པར་ངེས་ཏེ། ཉོན་མོངས་པ་ཅན་གྱི་མ་རིག་པ་ཡིན་པའི་ཕྱིར་ཏེ། དེ་ཡི་དབང་གིས་ཡང་སྲིད་འཕེན་བྱེད་ཀྱི་ལས་སོག་པར་བྱེད་པས་རྟེན་འབྲེལ་བཅུ་གཉིས་ཀྱི་ཐོག་མའི་མ་རིག་པ་ཡིན་པའི་ཕྱིར། འཕགས་རྒྱུད་ལ་རང་རྒྱུད་ཀྱི་ཕུང་པོ་དང་ང་ཙམ་བདེན་པར་འཛིན་པའི་བློ་ཡོད་ཀྱང་དེ་དག་མཐའ་གཅིག་དུ་ཉོན་སྒྲིབ་དང་། ཉོན་མོངས་པ་ཅན་དུ་བཞག་ནུས་པ་མ་ཡིན་ཏེ་དེ་དག་ཡང་སྲིད་འགྲུབ་བྱེད་ཀྱི་རྒྱུར་གྱུར་པའི་ལས་ཀུན་སློང་གི་ཆགས་སོགས་ཉོན་མོངས་པ་དང་མཚུངས་ལྡན་དུ་མི་འབྱུང་བ་སྲིད་པའི་ཕྱིར། ཡང་དེའི་རྒྱུད་ཀྱི་བདེན་འཛིན་དེ་གཉིས་ཡང་སྲིད་འགྲུབ་བྱེད་ཀྱི་ལས་ཀྱི་ཀུན་སློང་དུ་འབྱུང་སྲིད་པ་དེའི་ཚེ་ནི་སྤྱིར་ཉོན་སྒྲིབ་པ་དང་། བྱེ་བྲག་ཉོན་མོངས་པ་ཅན་གྱི་མ་རིག་པར་བཞག་དགོས་པ་ཡིན་ཏེ། ཡང་སྲིད་འཕེན་འགྲུབ་ཀྱི་ལས་འགའ་ཞིག་གི་དུས་ཀྱི་ཀུན་སློང་ཡིན་སྲིད་པའི་ཕྱིར། ཡང་བྱིས་པ་སོ་སོ་སྐྱེ་བོའི་རྒྱུད་ཀྱི་ཕྱི་རོལ་གྱི་ཡུལ་ལ་བདེན་པར་འཛིན་པའི་མ་རིག་པ་ནི། ཆགས་སོགས་ཉོན་མོངས་པ་དང་མཚུངས་ལྡན་དུ་བྱུང་བ་དེའི་ཚེ། ཉོན་མོངས་པ་ཅན་གྱི་མ་རིག་པ་ཡིན་ཀྱང་འདི་ཉོན་མོངས་པའི་སྒྲིབ་པར་གྱུར་པའི་མ་རིག་པ་དེར་མི་འཇོག་སྟེ། སྲིད་པའི་ཡན་ལག་གིས་བསྡུས་པའི་མ་རིག་པ་ཡིན་པའི་ཕྱིར་ཏེ། འཇིག་ཚོགས་ལ་ལྟ་བ་དང་། མཚུངས་ལྡན་དུ་བྱུང་བ་མ་ཡིན་པའི་ཕྱིར་རོ། །